**NEATKARĪGU REVIDENTU ZIŅOJUMS**

Valmierā

|  |  |  |
| --- | --- | --- |
| *Dokumenta datums ir tā elektroniskās parakstīšanas laiks* |  | Nr. PA15/2016 |

**Gulbenes novada domei**

**Mūsu atzinums par konsolidēto finanšu pārskatu**

Esam veikuši Gulbenes novada Pašvaldības (“Pašvaldība”) 2016. gada pārskatā konsolidētā ietvertā finanšu pārskata revīziju. Pievienotais finanšu pārskats ietver:

* 2016. gada 31. decembra konsolidēto pārskatu par Pašvaldības finansiālo stāvokli – veidlapa Nr. 1 "Bilance",
* 2016. gada konsolidēto pārskatu par Pašvaldības darbības finansiālajiem rezultātiem – veidlapa Nr. 4-3,
* Pašvaldības konsolidēto pašu kapitāla (neto aktīva) izmaiņu pārskatu par 2016. gadu – veidlapa Nr. 4-1,
* Pašvaldības konsolidēto naudas plūsmas pārskatu par 2016. gadu – veidlapa Nr. 2-NP,
* Konsolidētā finanšu pārskata pielikumus, kas noteikti Latvijas Republikas Ministru kabineta 2013. gada 15. oktobra noteikumu Nr. 1115 „Gada pārskata sagatavošanas kārtība” 4.5. punktā, grāmatvedības uzskaites pamatprincipu aprakstu, konsolidētā finanšu pārskata skaidrojumu.

Šis konsolidētais finanšu pārskats ir sagatavots, apvienojot Pašvaldības iestāžu finanšu pārskatus, kā norādīts konsolidētā finanšu pārskata pielikumā. Pašvaldības radniecīgie uzņēmumi nav konsolidēti šajā konsolidētajā finanšu pārskatā.

Mūsuprāt, pievienotais konsolidētais finanšu pārskats sniedz patiesu un skaidru priekšstatu par Gulbenes novada Pašvaldības konsolidēto finansiālo stāvokli 2016. gada 31. decembrī un par tās konsolidētajiem darbības finanšu rezultātiem un konsolidēto naudas plūsmu gadā, kas noslēdzās 2016. gada 31. decembrī, saskaņā ar Latvijas Republikas Ministru kabineta 2013. gada 15. oktobra noteikumiem Nr. 1115 „Gada pārskata sagatavošanas kārtība”.

**Atzinuma pamatojums**

Atbilstoši Latvijas Republikas Revīzijas pakalpojumu likumam (“Revīzijas pakalpojumu likums”) mēs veicām revīziju saskaņā ar Latvijas Republikā atzītiem starptautiskajiem revīzijas standartiem (turpmāk – SRS). Mūsu pienākumi, kas noteikti šajos standartos, ir turpmāk aprakstīti mūsu ziņojuma sadaļā *Revidenta atbildība par konsolidētā finanšu pārskata revīziju*.

Mēs esam neatkarīgi no Pašvaldības saskaņā ar Starptautiskās Grāmatvežu ētikas standartu padomes izstrādātā Profesionālu grāmatvežu ētikas kodeksa (SGĒSP kodekss) prasībām un Revīzijas pakalpojumu likumā iekļautajām neatkarības prasībām, kas ir piemērojamas mūsu veiktajai konsolidētā finanšu pārskata revīzijai Latvijas Republikā. Mēs esam ievērojuši arī SGĒSP kodeksā un Latvijas Republikas Revīzijas pakalpojumu likumā noteiktos pārējos profesionālās ētikas principus un objektivitātes prasības.

Mēs uzskatām, ka mūsu iegūtie revīzijas pierādījumi dod pietiekamu un atbilstošu pamatojumu mūsu atzinumam.

*Apstākļu akcentējums*

Mēs vēršam uzmanību uz konsolidētā finanšu pārskata Piezīmi Nr.1.2. Pamatlīdzekļi, kurā sniegta informācija par to, ka Pašvaldība nav veikusi salīdzināšanu ar VSIA “Latvijas Vides ģeoloģijas un meteoroloģijas centrs” reģistra datiem par smilts karjeru “Skudras” un grants karjeru “Mazie Silagusti” un nav veikta derīgo izrakteņu atlikušās krājuma vērtības novērtēšana. Salīdzinot pašvaldības datus ar Valsts zemes dienesta (VZD) sagatavoto informāciju no Valsts kadastra informācijas sistēmas par pašvaldības īpašumā un valdījumā esošajām zemēm, ēkām un būvēm, tika konstatētas atšķirības starp VZD sniegto informāciju un pašvaldības uzskaitē esošajām ēkām un būvēm. Pašvaldības speciālisti turpinās padziļinātu pašvaldības bilancē esošo ēku, būvju un pazemes aktīvu inventarizāciju 2017. gadā. Ir sagaidāms, ka nekustamo īpašumu uzskaites vērtība turpmākajos periodos tiks koriģēta. Tā kā šis process turpinās, vadība nav spējusi noteikt attiecībā uz ēku, būvju un pazemes aktīvu uzskaites vērtību veicamo korekciju apjomu 2016. gada 31. decembrī. Līdz ar to mums nebija iespējams gūt pietiekamus un atbilstošus pierādījumus par Pašvaldības uzskaitē esošo ēku, būvju un pazemes aktīvu pilnīgumu un uzskaites vērtību precizitāti 2016. gada 31. decembrī. Mūsu sniegtajā atzinumā nav iekļautas nekādas iebildes saistībā ar šo jautājumu.

**Ziņošana par citu informāciju**

Par citu informāciju atbild Pašvaldības vadība. Citu informāciju veido Vadības ziņojums, kas atspoguļots gada pārskata sadaļā Vadības ziņojums – ZINO.

Mūsu atzinums par konsolidēto finanšu pārskatu neattiecas uz gada pārskatā ietverto citu informāciju, un mēs nesniedzam par to nekāda veida apliecinājumu, izņemot to kā norādīts mūsu ziņojuma sadaļā *Citas ziņošanas prasības saskaņā ar Latvijas Republikas tiesību aktu prasībām*.

Saistībā ar konsolidētā finanšu pārskata revīziju mūsu pienākums ir iepazīties ar citu informāciju un, to darot, izvērtēt, vai šī cita informācija būtiski neatšķiras no konsolidētā finanšu pārskata informācijas vai no mūsu zināšanām, kuras mēs ieguvām revīzijas gaitā, un vai tā nesatur cita veida būtiskas neatbilstības.

Ja, balstoties uz veikto darbu un ņemot vērā revīzijas laikā gūtās ziņas un izpratni par Pašvaldību un tās darbības vidi, mēs secinām, ka citā informācijā ir būtiskas neatbilstības, mūsu pienākums ir ziņot par šādiem apstākļiem. Mūsu uzmanības lokā nav nākuši apstākļi, par kuriem būtu jāziņo.

**Citas ziņošanas prasības saskaņā ar Latvijas Republikas tiesību aktu prasībām**

Papildus tam, saskaņā ar Latvijas Repulikas Revīzijas pakalpojumu likumu mūsu pienākums ir sniegt viedokli, vai Vadības ziņojums ir sagatavots saskaņā ar Latvijas Republikas Ministru kabineta 2013. gada 15. oktobra noteikumu Nr. 1115 „Gada pārskata sagatavošanas kārtība” prasībām.

Pamatojoties vienīgi uz mūsu revīzijas ietvaros veiktajām procedūrām, mūsuprāt:

* Vadības ziņojumā par pārskata gadu, par kuru ir sagatavots konsolidētais finanšu pārskats, sniegtā informācija atbilst finanšu pārskatam, un
* Vadības ziņojums ir sagatavots saskaņā ar Latvijas Republikas Ministru kabineta 2013. gada 15. oktobra noteikumu Nr. 1115 „Gada pārskata sagatavošanas kārtība” prasībām.

**Vadības un personu, kurām uzticēta Pašvaldības pārraudzība, atbildība par konsolidēto finanšu pārskatu**

Vadība ir atbildīga par tāda konsolidētā finanšu pārskata, kas sniedz patiesu un skaidru priekšstatu, sagatavošanu saskaņā ar Latvijas Republikas Ministru kabineta 2013. gada 15. oktobra noteikumiem Nr. 1115 „Gada pārskata sagatavošanas kārtība”, kā arī par tādas iekšējās kontroles sistēmas uzturēšanu, kāda saskaņā ar vadības viedokli ir nepieciešama, lai būtu iespējams sagatavot konsolidēto finanšu pārskatu, kas nesatur ne krāpšanas, ne kļūdas dēļ izraisītas būtiskas neatbilstības.

Sagatavojot konsolidēto finanšu pārskatu, vadības pienākums ir izvērtēt Pašvaldības spēju turpināt darbību, pēc nepieciešamības sniedzot informāciju par apstākļiem, kas saistīti ar Pašvaldības spēju turpināt darbību un darbības turpināšanas principa piemērošanu, ja vien vadība neplāno Pašvaldības likvidāciju vai tās darbības izbeigšanu, vai arī tai nav citas reālas alternatīvas kā Pašvaldības likvidācija vai darbības izbeigšana.

Personas, kurām uzticēta Pašvaldības pārraudzība, ir atbildīgas par Pašvaldības konsolidētā finanšu pārskata sagatavošanas procesa uzraudzību.

**Revidenta atbildība par konsolidētā finanšu pārskata revīziju**

Mūsu mērķis ir iegūt pietiekamu pārliecību par to, ka konsolidētais finanšu pārskats kopumā nesatur kļūdas vai krāpšanas dēļ izraisītas būtiskas neatbilstības, un sniegt revidentu ziņojumu, kurā izteikts atzinums. Pietiekama pārliecība ir augsta līmeņa pārliecība, bet tā negarantē, ka revīzijā, kas veikta saskaņā ar SRS, vienmēr tiks atklāta būtiska neatbilstība, ja tāda pastāv. Neatbilstības var rasties krāpšanas vai kļūdas dēļ, un tās ir uzskatāmas par būtiskām, ja var pamatoti uzskatīt, ka tās katra atsevišķi vai visas kopā varētu ietekmēt saimnieciskos lēmumus, ko lietotāji pieņem, balstoties uz šo konsolidēto finanšu pārskatu.

Veicot revīziju saskaņā ar SRS, visa revīzijas procesa gaitā mēs izdarām profesionālus spriedumus un saglabājam profesionālo skepticismu. Mēs arī:

* identificējam un izvērtējam riskus, ka konsolidētajā finanšu pārskatā varētu būt krāpšanas vai kļūdas dēļ izraisītās būtiskas neatbilstības, izstrādājam un veicam revīzijas procedūras šo risku mazināšanai, kā arī iegūstam revīzijas pierādījumus, kas sniedz pietiekamu un atbilstošu pamatojumu mūsu atzinumam. Risks, ka netiks atklātas būtiskas neatbilstības krāpšanas dēļ, ir augstāks nekā risks, ka netiks atklātas kļūdas izraisītas neatbilstības, jo krāpšana var ietvert slepenas norunas, dokumentu viltošanu, informācijas neuzrādīšanu ar nodomu, informācijas nepatiesu atspoguļošanu vai iekšējās kontroles pārkāpumus;
* iegūstam izpratni par iekšējo kontroli, kas ir būtiska revīzijas veikšanai, lai izstrādātu konkrētajiem apstākļiem atbilstošas revīzijas procedūras, bet nevis, lai sniegtu atzinumu par Pašvaldības iekšējās kontroles efektivitāti;
* izvērtējam pielietoto grāmatvedības politiku atbilstību un grāmatvedības aplēšu un attiecīgās vadības uzrādītās informācijas pamatotību;
* izdarām secinājumu par vadības piemērotā darbības turpināšanas principa atbilstību, un, pamatojoties uz iegūtajiem revīzijas pierādījumiem, par to, vai pastāv būtiska nenoteiktība attiecībā uz notikumiem vai apstākļiem, kas var radīt nozīmīgas šaubas par Pašvaldības spēju turpināt darbību. Ja mēs secinām, ka būtiska nenoteiktība pastāv, revidentu ziņojumā tiek vērsta uzmanība uz finanšu pārskatā sniegto informāciju par šiem apstākļiem, vai, ja šāda informācija nav sniegta, mēs sniedzam modificētu atzinumu. Mūsu secinājumi ir pamatoti ar revīzijas pierādījumiem, kas iegūti līdz revidentu ziņojuma datumam. Tomēr nākotnes notikumu vai apstākļu ietekmē Pašvaldība savu darbību var pārtraukt;
* izvērtējam vispārēju konsolidētā finanšu pārskata struktūru un saturu, ieskaitot atklāto informāciju un skaidrojumus pielikumā, un to, vai konsolidētais finanšu pārskats patiesi atspoguļo pārskata pamatā esošos darījumus un notikumus;
* iegūstam pietiekamus un atbilstošus revīzijas pierādījumus par Pašvaldības konsolidācijā iesaistīto finanšu informāciju ar mērķi sniegt atzinumu par konsolidēto finanšu pārskatu. Mēs esam atbildīgi par Pašvaldības revīzijas vadību, pārraudzību un veikšanu. Mēs paliekam pilnībā atbildīgi par mūsu revidentu atzinumu.

Mēs sazināmies ar personām, kurām uzticēta Pašvaldības pārraudzība, un, cita starpā, sniedzam informāciju par plānoto revīzijas apjomu un laiku, kā arī par svarīgiem revīzijas novērojumiem, tajā skaitā par būtiskiem iekšējās kontroles trūkumiem, kādus mēs identificējam revīzijas laikā.

SIA „Nexia Audit Advice”

Licence Nr. 134

Judīte Jakovina

Valdes locekle

atbildīgā zvērināta revidente, sertifikāts Nr. 105

ŠIS DOKUMENTS IR ELEKTRONISKI PARAKSTĪTS AR

DROŠU ELEKTRONISKO PARAKSTU UN SATUR LAIKA ZĪMOGU

Judīte Jakovina, 29413681

judite.jakovina@auditadvice.lv